CELEX: 32017D0178
Language: da
Date: 2017-01-31 00:00:00
Title: Kommissionens gennemførelsesafgørelse (EU) 2017/178 af 31. januar 2017 om ændring af gennemførelsesafgørelse (EU) 2015/1111 om, at det fælles forslag fra de berørte medlemsstater om udvidelse af godstogskorridoren Nordsøen-Østersøen er i overensstemmelse med artikel 5 i Europa-Parlamentets og Rådets forordning (EU) nr. 913/2010 om et europæisk banenet med henblik på konkurrencebaseret godstransport (meddelt under nummer C(2017) 142)

2.2.2017   
            
            
               DA
            
            
               Den Europæiske Unions Tidende
            
            
               L 28/71
            
         KOMMISSIONENS GENNEMFØRELSESAFGØRELSE (EU) 2017/178
   af 31. januar 2017
   om ændring af gennemførelsesafgørelse (EU) 2015/1111 om, at det fælles forslag fra de berørte medlemsstater om udvidelse af godstogskorridoren Nordsøen-Østersøen er i overensstemmelse med artikel 5 i Europa-Parlamentets og Rådets forordning (EU) nr. 913/2010 om et europæisk banenet med henblik på konkurrencebaseret godstransport
   
      
         (meddelt under nummer C(2017) 142)
      
   
   (Kun den franske, den litauiske, den nederlandske, den polske, den tjekkiske og den tyske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (1), særlig artikel 5, stk. 6, og
   ud fra følgende betragtninger:
   
               (1)
            
            
               I henhold til artikel 5, stk. 5, i forordning (EU) nr. 913/2010 har de ministerier, som er ansvarlige for jernbanetransport i Belgien, Litauen, Nederlandene, Polen, Tjekkiet og Tyskland, sendt Kommissionen en hensigtserklæring dateret den 27. april 2014. Denne hensigtserklæring indeholdt et forslag om udvidelse af godstogskorridoren Nordsøen-Østersøen til Tjekkiet, det sydlige Polen og den polsk-ukrainske grænse.
            
         
               (2)
            
            
               Kommissionen har undersøgt dette forslag i henhold til artikel 5, stk. 6, i forordning (EU) nr. 913/2010 og vedtaget Kommissionens gennemførelsesafgørelse (EU) 2015/1111 (2) om overensstemmelse med forordningens artikel 5.
            
         
               (3)
            
            
               Hensigtserklæringen, som er dateret den 27. april 2014, fastslog, at forlængelsen af jernbanen fra Katowice til Medyka først kan tages i drift i 2020. Denne forlængelse omfattes dog også af gennemførelsesafgørelse (EU) 2015/1111, og de berørte medlemsstater skal i henhold til artikel 5, stk. 7, i forordning (EU) nr. 913/2010 bygge godstogskorridoren senest to år efter offentliggørelsen af Kommissionens gennemførelsesafgørelse. På dette grundlag skal forlængelsen til Medyka være driftsklar senest den 7. juli 2017; dette svarer ikke til hensigten i medlemsstaternes brev. Gennemførelsesafgørelse (EU) 2015/1111 bør derfor ændres ved at fjerne henvisningen til forlængelse af godstogskorridoren Nordsøen-Østersøen til Medyka.
            
         
               (4)
            
            
               Foranstaltningerne i denne afgørelse er i overensstemmelse med udtalelsen fra det udvalg, der er nedsat ved artikel 21 i forordning (EU) nr. 913/2010 —
            
         VEDTAGET DENNE AFGØRELSE:
   Artikel 1
   Artikel 1 i gennemførelsesafgørelse (EU) 2015/1111 affattes således:
   
      »Artikel 1
      Hensigtserklæringen om udvidelse af godstogskorridoren Nordsøen-Østersøen til Tjekkiet og det sydlige Polen, som er dateret den 27. april 2014, og som er sendt til Kommissionen af de ministerier, der er ansvarlige for jernbanetransport i Belgien, Litauen, Nederlandene, Polen, Tjekkiet og Tyskland, og som foreslår ruten »Wilhelmshaven/Bremerhaven/Hamburg/Amsterdam/Rotterdam/Antwerpen-Aachen-Hannover/Berlin-Warszawa-Terespol (den polsk-hviderussiske grænse)/Kaunas-Riga-Tallinn/Falkenberg-Prag/Wroclaw-Katowice« som hovedruten for godstogskorridoren Nordsøen-Østersøen, er i overensstemmelse med artikel 5 i forordning (EU) nr. 913/2010.«
   
   Artikel 2
   Denne afgørelse er rettet til Kongeriget Belgien, Den Tjekkiske Republik, Forbundsrepublikken Tyskland, Republikken Litauen, Kongeriget Nederlandene og Republikken Polen.
   
      Udfærdiget i Bruxelles, den 31. januar 2017.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 276 af 20.10.2010, s. 22.
   
      (2)  Kommissionens gennemførelsesafgørelse (EU) 2015/1111 af 7. juli 2015 om, at det fælles forslag fra de berørte medlemsstater om udvidelse af godstogskorridoren Nordsøen-Østersøen er i overensstemmelse med artikel 5 i Europa-Parlamentets og Rådets forordning (EU) nr. 913/2010 om et europæisk banenet med henblik på konkurrencebaseret godstransport (EUT L 181 af 9.7.2015, s. 82).